I nogle nordjyske kommuner er op imod hver fjerde voksne nordjyde svært overvægtig. Og i alt i Region Nordjylland er 21 procent af den voksne befolkning svært overvægtig. Det viser Region Nordjyllands nye sundhedsprofil. Ifølge ledende overlæge Torben Østergård, endokrinologisk afdeling, Aalborg Universitetshospital, er det en udvikling, der er set over de seneste år. - Vi kan se i vores sundhedsprofil, at vi har fået flere overvægtige hen over årene. Det er måske måden, vi spiser på og især, at vi spiser mere usundt. Vi spiser mere kalorietæt. Der er flere unge, der er overvægtige, så det giver en generel øgning i overvægten blandt voksne, siger Torben Østergård. Forebyggelse er vigtig Han peger på, at det er en svær udvikling at vende, men det allervigtigste er at forebygge. - Det er især vigtigt hos børn og unge, at man undgår overvægt i den gruppe. Hvis man er overvægtig som barn og ung og tager det med videre over i voksenalderen, så er det rigtig svært at komme af med den overvægt, siger Torben Østergård. Se interview med ledende overlæge Torben Østergård: Han forklarer, at det kræver en samlet indsats fra både kommuner og regioner, før det lykkes med den forebyggende indsats. - Men det er også den enkelte, der skal tage ansvar for sit eget liv. Vi kan bare se, at der er nogen, der har sværere ved det end andre. Det er socialt skævt fordelt afhængig af, hvor lang uddannelse man har, og hvilket job man har, siger Torben Østergård. Og det er vigtigt at gøre noget for at vende udviklingen, for overvægt fører til en lang række af helbredsmæssige problemer. - Vi kan se, at overvægt giver en større andel af personer, der har livsstilssygdomme, der er problemer med bevægeapparatet, det er diabetes, det er hjerte- karsygdomme, der er kræftlidelser, man har et kortere liv med svær overvægt og træder tidligere ud af arbejdsmarkedet, så det har en lang række konsekvenser, siger Torben Østergård.

Opsummering:
Ledende overlæge erkender, at det er en svær udvikling at vende, men at det er vigtigt med en forebyggende indsats blandt børn og unge.